Krokodil gryp vrou: Liggaam gekryFoto: Verskaf deur SAPD. Die liggaam van ŉ 52-jarige vrou is Maandag uit die water gehaal ná ŉ krokodil haar vermoedelik Sondag gegryp het toe sy water by die Mutshindudi-rivier gaan haal het. Lt.kol. Moatshe Ngoepe, woordvoerder van die polisie, het gesê die vrou is glo deur die krokodil gegryp toe sy water by ŉ rivier naby die Malavuwe-nedersetting in Limpopo gaan haal het. Ngoepe het gesê die vrou was saam met ŉ 55-jarige vrou toe die voorval plaasgevind het. Albei is lidmate van dieselfde kerk. “Die vroue het om 06:20 Sondag by die Mutshindudi-rivier gaan water haal, glo in opdrag van hul kerk,” het Ngoepe gesê. ŉ Krokodil het toe glo die vrou gegryp en met haar onder die water verdwyn. “Die ander vrou het so vinnig moontlik weggehardloop en die gemeenskap van die voorval in kennis gestel. Die mense het daarna die polisie ontbied,” het Ngoepe gesê. Die polisie se reddingspan, nooddienste en natuurbewaringspersoneel was betrokke by die soek- en reddingspoging. ŉ Geregtelike doodsondersoek word gedoen.